**Rekrylisän ehdot ja ohje**

Naantalin kaupunki myöntää rekrylisää yritykselle, joka työllistää naantalilaisen työttömän työnhakijan (kotikunta on Naantali). Lisä on tarkoitettu henkilön palkkaamisesta syntyviin rekrytointi-, työtila-, työvaate-, perehdyttämis- ja ohjauskustannuksiin, mutta ei palkkauskustannuksiin.

Rekrylisää maksetaan 500 € / kk / työllistettävä henkilö, enintään kahdeksan (8) kuukauden ajan. Lisä myönnetään vuosittaisen määrärahan puitteissa. Elinkeinotoimintaa harjoittavalle työnantajalle lisä myönnetään de minimis- tukena.

Rekrylisää myönnetään vain uuteen työsuhteeseen. Työsuhteen tulee olla vähintään kahden kuukauden mittainen ja työajan on oltava vähintään 18 h / vko. Lisää on haettava kahden kuukauden kuluessa työsuhteen alkamisesta.

Rekrylisän myöntämisen edellytyksenä on, että TE-toimisto on myöntänyt kyseisen henkilön palkkaamiseen palkkatuen. Lisäksi vähintään yhden seuraavista edellytyksistä tulee täyttyä:

1. työllistettävä on saanut työmarkkinatukea vähintään 200 päivää tai
2. työllistettävä on koulutettu, työtön alle 30-vuotias nuori, joka työllistyy koulutusalaansa liittyvään työhön tai
3. työllistettävä on työtön, kouluttamaton alle 25-vuotias nuori ja hänet palkataan oppisopimuskoulutukseen tai
4. työllistettävä on työtön maahanmuuttaja, jonka suomen kielen taito on puutteellinen.

**Työnantajaa koskevat edellytykset**

Rekrylisää voidaan maksaa rekisteröidylle yritykselle.

Ennen rekrylisän hakemista, tulee työnantajalla olla TE-toimiston tekemä myönteinen palkkatukipäätös työllistettävästä henkilöstä.

Työllistävällä organisaatiolla tulee olla edellytykset toimia laadukkaana työnantajana. Työllistävän organisaation palveluksessa tulee olla työnjohdollisissa tehtävissä vähintään yksi muutoinkin kuin palkkatuella palkattu työntekijä. Myös yrittäjä itse voidaan katsoa tällaiseksi henkilöksi. Työtilojen tulee olla asianmukaiset.

Tuki ei saa johtaa siihen, että työnantaja irtisanoo, lomauttaa tai osa-aikaistaa muita työntekijöitään. Työnantaja ei ole saanut laiminlyödä verojen ja lakisääteisten maksujen maksamista.

Työsuhteen aikana työantajalta edellytetään työllistetyn asiakkaan aktiivista ohjausta ja perehdytystä työsuhteen aikana.

Työllistettävälle henkilölle edellytetään maksettavan kyseiseen työsuhteeseen sovellettavaa työehtosopimuksen mukaista palkkaa, tai jollei sovellettavaa työehtosopimusta ole, tavanomaista ja kohtuullista palkkaa kyseisestä työstä. Työllistettävän henkilön työsopimuksesta ilmenevän peruspalkan tulee olla vähintään 1350 € / kk työajasta riippumatta (tuntipalkkaiset: päivän palkka x 21,5 pv = laskennallinen kk-palkka).

**Rekrylisän määrä ja kesto**

Rekrylisää maksetaan työnantajalle 500 € / kk / työllistettävä, enintään kahdeksan (8) kuukauden ajan. Mikäli työsuhde kestää vähemmän kuin kahdeksan kuukautta, maksetaan rekrylisää vain työsuhteen ajalta. Myös oppisopimuskoulutukseen lisää voidaan myöntää enintään kahdeksan (8) kuukauden ajan, mikäli muut edellytykset täyttyvät (työsuhde ja oppisopimuskoulutus voivat kestää pidempään, mutta lisää maksetaan enintään kahdeksan kuukauden ajan).

Rekrylisän suuruuden peruste on täysi kalenterikuukausi. Mikäli työsuhde alkaa tai päättyy kesken kalenterikuukauden, rekrylisää maksetaan kyseisen kuukauden osalta niiltä kalenteripäiviltä, jolloin työsuhde on ollut voimassa.

Mikäli työsuhde päättyy aiemmin kuin työsopimuksessa on sovittu, tai henkilöllä on palkaton työnteon keskeytys, rekrylisää maksetaan vain niiltä päiviltä, kun henkilölle on maksettu palkkaa.

Rekrylisän päiväkohtainen arvo edellä mainituissa tilanteissa: 500 € / kyseisen kuukauden kalenteripäivien lukumäärä.

Samalle henkilölle saman työnantajan palvelukseen tukea maksetaan vain kerran. Rekrylisää myönnetään vain uuteen työsuhteeseen, eikä sitä voida myöntää tilanteessa, jossa työntekijä on ollut työsuhteessa samaan työnantajaan jo aikaisemmin. (Tästä ehdosta poiketen rekrylisälle voidaan myöntää jatkoa, mikäli rekrylisän saanut työnantaja jatkaa työllistetyn työsuhdetta ilman taukoa ja rekrylisän myöntämisen edellytykset edelleen täyttyvät. Yhteenlaskettu enimmäisaika rekrylisälle on kahdeksan (8) kuukautta. Rekrylisän jatkoa tulee hakea rekrylisän hakulomakkeella)

**Rekrylisän hakeminen**

Rekrylisää haetaan erillisellä hakulomakkeella, joka löytyy Naantalin kaupungin verkkosivuilta. Hakemuksen liitteeksi tulee toimittaa kopiot palkkatukipäätöksestä sekä työsopimuksesta. Lomake liitteineen toimitetaan Naantalin kaupungin työllisyysohjaajalle.

Rekrylisän hakemus tulee toimittaa viimeistään kahden (2) kuukauden sisällä työsuhteen alkamisesta.

Hakemuksen käsittelyaika on enintään yksi (1) kuukausi hakemuksen saapumispäivästä, mikäli hakemuksessa on kaikki pyydetyt tiedot ja liitteet.

**Rekrylisän maksatus**

Rekrylisä maksetaan kuukausittain hakemuksessa ilmoitetulle pankkitilille. Maksatusta varten työnantajan tulee toimittaa kuukausittain työllistetyn palkkalaskelma Naantalin kaupungin työllisyysohjaajalle. Lisä maksetaan vasta kun palkkalaskelma on toimitettu.

Mikäli henkilö, jonka työllistämiseen liittyviin kuluihin rekrytointilisä tai -palkkio on myönnetty, ei aloita työtä tai työsuhde keskeytyy, on siitä ilmoitettava välittömästi Naantalin kaupungin työllisyysohjaaja Auli Järviselle auli.jarvinen@naantali.fi.

Lisätietoja antaa Naantalin kaupungin työllisyysohjaaja Auli Järvinen: auli.jarvinen@naantali.fi tai 044-4171486.